Ди къуэш республикэхэм
ЩIыдагъэм и хъер
Адыгей. ЩIыдагъэм щелэжь завод республикэм щаухуэнущ. Абы инвесторым сом мелуан 500 хухихакIэщ.
Апхуэдэ зэгурыIуэныгъэр Адыгеймрэ «Антей» ЗАО-м и унафэщIымрэ «Сочэ-2012» форумым щызэращIылIауэ щытащ. 2016 гъэм лэжьэн щIэзыдзэну заводым республикэ бюджетым илъэс къэс налогыу хилъхьэнущ сом мелуан 500.
«Антей» компанием и унафэщI Бэч Абукаррэ Адыгейм и Министрхэм я кабинетымрэ зэращIылIа зэгурыIуэныгъэм къызэрыщыгъэлъэгъуамкIэ, заводыр Тохъутэмыкъуей куейм щаухуэну я мурадщ. Илъэсым ар щIыдагъэ тонн мелуани 6-м елэжьынущ, проектым текIуэдэнущ сом мелард 30.
Мелард ныкъуэм щIигъу
Къэрэшей-Шэрджэс. Узыншагъэр хъумэн IэнатIэм зегъэужьыным теухуауэ республикэм щагъэбелджыла Iуэхугъуэхэм 2013 гъэм сом мелард ныкъуэм щIигъу трагъэкIуэдэнущ.
КъШР-м Узыншагъэр хъумэнымкIэ и министерствэм иригъэкIуэкIа лэжьыгъэм ипкъ иткIэ, республикэм абы хухиха мылъкум федеральнэ бюджетми къыдыщIигъунущ. Нэхъыщхьэу ахъшэр трагъэкIуэдэнущ цIыхухэм медицинэ Iуэхутхьэбзэхэр нэсу яхуэщIэным, зыхуеину Iэмэпсымэхэмрэ хущхъуэхэкIхэмкIэ сымаджэщхэр къызэгъэпэщыным.
Уасэм зэрыхэхъуэм егъэпIейтей
Абхъаз. Республикэм и президент Анкваб Александр экономикэмкIэ министр Ирадян Давид щыIущIам хьэжыгъэм и уасэм, щIакхъуэгъэжьапIэ заводхэр зэрылажьэм тепсэлъыхьащ.
Министрым къызэрыхигъэщамкIэ, Урысейм и мызакъуэу, нэгъуэщI къэралхэми щыIа уэгъум и зэранкIэ, иужь мазэхэм гуэдз хьэжыгъэм и уасэм дэнэ щIыпIи щыхохъуэ. А щхьэусыгъуэм къыхэкIыу нэхъ мащIэ хъуащ Абхъазым хьэжыгъэу къыIэрыхьэр.
Республикэм и унафэщIым министрым къалэн щищIащ щIакхъуэгъэжьапIэ заводхэм я лэжьыгъэр къипщытэну, Iэмал щыIэххэмэ, уасэр зэтраIыгъэну.
УЭРДОКЪУЭ Женя.
